Source: http://totalbaschet.ro/articol/F8-F-CSM-Satu-Mare-revine-%C3%AEn-finala-cupei-dup%C4%83-%C8%99apte-ani~57883
Timestamp: 2019-06-18 01:47:38+00:00

Document:
F8 F. CSM Satu Mare revine în finala cupei după șapte ani
Sătmărencele au trecut în semifinale de FCC ICIM Arad
CSM Satu Mare s-a calificat în finala Cupei României după șapte ani de la precedenta apariție. Sătmărencele au trecut cu 91-62 de FCC ICIM Arad în semifinale, pe sferturi: 20-17, 23-13, 26-20 și 22-12.
Doar începutul partidei a fost echilibrat. Arădencele nu s-au regăsit în apărare și au ratat mult de afară, în timp ce alb-roșiile și-au pedepsit adversarele pentru greșeli, mai ales pentru replierea grea în apărare. CSM Satu Mare a dominat la recuperare. Ecartul maxim a fost de 29 de puncte.
FCC ICIM Arad, trecută ca gazdă la acest meci, a început partida cu Hadzovic, Nagy, Coker, Poole și Ferenczi, iar la CSM Satu Mare au intrat în 5-ul de start Green, Uiuiu, Mandache, Harrison și Baltic. Poole a ratat din apropierea inelului la primul atac, iar Green a deschis scorul de la linia de fault. Sătmărencele au început cu o apărare în zonă 2-3, iar Green a scuturat plasa de la distanță pentru 0-5. Galben-albastrele au avut multe ratări de lângă inel în primele două minute. Nagy a marcat primele două coșuri ale arădencelor, din trei secunde, iar Hadzovic le-a dus pe elevele lui Bogdan Bulj în avantaj, 6-5. Poole, Uiuiu și Ferenczi au scuturat plasa de la distanță, iar Baltic a egalat la 12. Sătmărencele au avut un final mai bun de sfert și la prima pauză scorul era 17-20. În primul sfert alb-roșiile au marcat 7 puncte după greșelile adverse.
Sfertul secund a început cu 7 puncte consecutive reușite de formația lui Marius Dobă, cu Denson marcând pe final de atac, după un pas pe la spate dat de Solopova. Bogdan Bulj a cerut timp de odihnă, dar elevele sale nu au găsit soluții în apărare, iar în atac au ratat mult de la distanță. Sătmărencele au marcat atât de sub panou, cât și de la distanță, iar scorul devenea 22-38. Arădencele au trecut la apărarea în zonă. Uiuiu a fost sancționată cu antisportiv, iar galben-albastrele au reușit să se apropie la 12 lungimi. 30-43 a fost scorul la pauza mare. CSM a dominat la recuperare în prima repriză, având 31 de mingi prinse la panou, față de 19.
Arădencele au înscris de două ori de la distanță în startul sfertului trei, refăcând diferența de 13 puncte de la pauză. Și Mandache a scuturat plasa de după semicerc și a dus scorul la 36-51. Sătmărencele au profitat de replierea greoaie a arădencelor în apărare și Mandache a punctat rapid pentru 38-53. Ecartul a oscilat între 12 și 15 puncte, iar Poole a acuzat crampe după ce a încercat un capac. Baltic a ratat două libere și de două ori din apropierea inelului, dar diferența a crescut la 19 puncte în favoarea alb-roșilor. 50-69 era scorul la ultima pauză. Ecartul a continuat să crească, iar în sfertul patru ambii antrenori au oferit minute și jucătoarelor de pe bancă. S-a încheiat 62-91 și CSM Satu Mare este a doua finalistă a Cupei României.
Porsche Poole a fost coșghetera partidei cu 19 puncte. Pentru FCC ICIM Arad au mai înscris: Nagy 12 puncte, Coker 9 puncte (12 recuperări), Ferenczi 8 puncte, Wingate 8, Hadzovic 4 și Ciotir 2 puncte.
Taneisha Harrison și Andra Mandache au fost cele mai bune marcatoare de la CSM Satu Mare, cu câte 17 puncte. Le-a urmat Green cu 13 puncte, iar Denson și Solopova au fost în double-double cu 12 puncte și 13 recuperări, respectiv 10 puncte și 12 pase decisive. Pentru CSM Satu Mare au mai înscris Uiuiu 9 puncte, Baltic 9, Olah 2 și Lazăr 2.
Finala Cupei României se va disputa între primele două clasate din campionat, ACS Sepsi SIC Sfântu Gheorghe și CSM Satu Mare. Ultimul act este programat duminică de la ora 17:30 și va fi transmis în direct pe DigiSport.
Andreea Vlase / 24 February 2018 / 22:14

References: CSM 

CSM 
 CSM 
 CSM 
 CSM 
 CSM 
 CSM 
 CSM 
 CSM